Kaha Daniele o ne a le haufi le ho ba lilemo li 100 ’me litšiu li se li ile, e ka ’na eaba o ne a ipotsa hore na ho tla etsahala’ng ka eena. Na o ne a tla phela hape? E! Qetellong ea buka ea Daniele, Jehova o ile a bua mantsoe ana ho mo khothatsa: “Ha e le uena, e-ea bofelong; ’me u tla phomola.” Daniele o ne a tseba hore batho ba hlokahetseng ba phomotse ’me ha ba na “morero kapa tsebo kapa bohlale Sheole,” e leng lebitleng. Daniele o ne a tseba hore le eena haufinyane lechoba le tla lala phoka. (Moek. 9:10) Empa hoo ha ho bolele hore e ne e tla ba phetho ka eena. Jehova o ne a mo tšepisitse bokamoso. Jehova o ile a boela a bua le Daniele mantsoe a hlahang temaneng ea letsatsi ea kajeno. Ha aa ka a bolelloa hore na e tla ba ka mor’a nako e kae. Daniele o ne a tla shoa, a phomole. Mantsoe a reng ‘o tla ema bakeng sa kabelo ea hae’ a bontša hore Daniele o ne a tla tsoha nako e telele ka mor’a lefu la hae. O ne a tla tsoha “bofelong ba matsatsi.” Ha Bibele ea Phetolelo e Ncha e bua ka tšepiso eo e re: “U tla tsoha mohla letsatsi la bofelo, u neoe lefa leo u le abetsoeng.” w17.12 7 ¶17-18